**Oblastná pobočka Pôdohospodárskeho archívu v Nitre (1934 – 1935) 1948** – **1955**

**Opis na úrovni archívneho fondu**

|  |  |  |  |
| --- | --- | --- | --- |
| **kód** | **názov kódu v AJ** | **Obsah** | **Názov kódu v SJ** |
| 3.1.1. | Reference kode | SK\_1550\_34670 | Referenčný kód |
| 3.1.2. | Title | Oblastná pobočka Pôdohospodárskeho archívu v Nitre | Názov jednotky opisu |
| 3.1.3. | Date(s) | (1934 – 1935) 1948 – 1955 | Časový rozsah |
| 3.1.4. | Level of desription | archívny fond | Úroveň opisu |
| 3.1.5. | Extent and medium of the unit o description (quantity, bulk, or size) | 0,36 bm (1 registratúrny denník a 3 archívne škatule) | Rozsah a nosič jednotky opisu (množstvo, rozsah alebo veľkosť) |
| 3.2.1. | Name of creator(s) | Oblastná pobočka Pôdohospodárskeho archívu v Nitre | Názov pôvodcu |
| 3.2.2. | Administrative history | Oblastná pobočka Pôdohospodárskeho archívu v Nitre (ďalej OPPA v Nitre) vznikla 1. januára 1949 ako jedna z posledných pobočiek Pôdohospodárskeho archívu (PA), ktorý sa etabloval na základe uznesenia Zboru povereníkov č. 13.016/1948-I zo dňa 6. mája 1948 ako vedecký ústav pre archívnictvo, knihovníctvo a múzejníctvo v oblasti pôdohospodárskeho sektora (poľnohospodárstvo a lesníctvo), s cieľom „*záchrannej služby archívneho a knižného materiálu*“, ochrany prírodných, historických a umeleckých pamiatok, bibliografie poľnohospodárskej literatúry a publikačnej činnosti z dejín poľného a lesného hospodárstva. Základné úlohy Pôdohospodárskeho archívu a jeho jednotlivých pobočiek boli vymedzené a uverejnené vo vyhláške povereníka pôdohospodárstva č. 718/1948, kde bol publikovaný organizačný poriadok PA. Podľa § 8 tohto organizačného poriadku mal PA zriadiť na Slovensku k zaisteniu plnenia svojich úloh osem oblastných pobočiek, pričom jednou z nich bola pobočka v Nitre. Jej pôsobnosť sa vzťahovala na okresy Hurbanovo (Stará Ďala), Komárno, Levice, Zlaté Moravce, Nitra, Štúrovo (Parkan), Šaľa, Topoľčany, Vráble, Nové Zámky a Želiezovce. Na čele OPPY v Nitre stál prednosta. Do tejto funkcie bol od 1. januára 1949 menovaný stredoškolský profesor Ján Dobrovodský. Od 1. októbra 1951 došlo na základe rozhodnutia Štátnej archívnej komisie k prispôsobeniu siete oblastných pobočiek PA krajskému zriadeniu (zavedenom už v roku 1949). Oblastná pobočka PA v Nitre sa transformovala na *Krajskú pobočku Pôdohospodárskeho archívu v Nitre* s teritoriálnou pôsobnosťou pre Nitriansky kraj. Jej novým dočasným prednostom sa po odchode J. Dobrovodského stal archivár František Sedlák. Dekrétom zo dňa 19. novembra 1952 bol poverený vedením OPPY v Nitre dr. Otmar Gergelyi (1919 – 1995), ktorý predtým pôsobil ako prednosta OPPY v Humennom. V rámci svojej pôsobnosti sa pracovníci OPPY v Nitre sústredili najmä na preberanie archívneho materiálu bývalých riaditeľstiev štátnych majetkov a štátnych lesov a zbieranie a zhromažďovanie archívneho, knižného a iného historického materiálu zo skonfiškovaných pôdohospodárskych majetkov i súkromných vlastníkov (z kaštieľov a kúrií). Počas krátkej existencie OPPY v Nitre bola jej najväčším problémom absencia vlastných priestorov. Pobočka dlhodobo nemala nielen budovu, ale ani kancelárske priestory. Pre archívne depoty slúžili priestory kúrie v Horných Krškanoch. Provizórna neistota s priestormi v Horných Krškanoch trvala do 7. decembra 1950, keď po intervenciách miestne MNV svojim výmerom č. 260/1950 natrvalo pridelilo objekt kaštieľa s 5 miestnosťami nitrianskej pobočke OPPY. Dňa 9. januára 1951 bola však nedobrovoľne presťahovaná do provizórnych priestorov kaštieľa v Oponiciach a jej činnosť bola prakticky na istý čas prerušená. Výsledkom takéhoto unáhleného sťahovania bolo domiešanie usporiadaného materiálu pobočky. Tento provizórny stav trval do decembra 1951, keď materiál OPPY bol z Oponíc prevezený do Bojnického zámku v Bojniciach, kde pre ňu poskytlo priestory KNV v Nitre, ktoré v zámku zriadilo Krajské múzeum a sústredilo sem aj Krajský archív v Nitre (jeho II. oddelenie). Materiál OPPY v Nitre bol v Bojnickom zámku umiestnený v tzv. Šalamúnovej veži a zámockej kaplnke. Z uvedených dôvodov OPPA v Nitre v priebehu roka 1952 prakticky nevykazovala žiadnu činnosť. Dňa 6. februára 1953 bola podpísaná s riaditeľom Krajského Nitrianskeho múzea v Bojniciach Floriánom Hodálom zmluva o prenájme miestností, na základe ktorej jej bolo určených v zámku 8 miestností. V roku 1953 kvôli zamieňaniu pobočiek Pôdohospodárskeho archívu s krajskými archívmi bol názov Krajskej pobočky PA v Nitre zmenený na *Pôdohospodársky archív – pobočka Bojnice*. V januári 1954 sa z prednostu pobočky stal „vedúci pobočky PA“. Prenajaté priestory na Bojnickom zámku sa však ukázali pre pobočku nedostačujúce a preto sa naďalej hľadali pre ňu nové priestory (uvažovalo sa o kaštieli v Zemianskych Kostoľanoch). Existenciu OPPY a prakticky aj jej dovtedajšie priestorové trápenie ukončilo vládne nariadenie č. 29/1954 Zb. o archívnictve zo 7. mája 1954. Na základe tohto nariadenia vznikol Štátny slovenský ústredný archív (ŠSÚA) v Bratislave, pričom podľa § 4 mali byť krajské pobočky PA do 31. decembra 1955 začlenené do organizácie etablovaných štátnych archívov, ktoré mali vzniknúť z krajských archívoch existujúcich pri KNV. Bojnická pobočka PA sa na základe tohto nariadenia začlenila do novozriadeného Štátneho archívu v Bojniciach, s ktorým užívala jednu budovu – Bojnický zámok, sídlo Krajského ponitrianskeho múzea. K odovzdaniu pobočky PA v Bojniciach Štátnemu archívu v Bojniciach došlo 16. júla 1955 s účinnosťou od 1. januára 1956. Z archívnych fondov bývalej OPPY sa v roku 1956 etablovalo II. oddelenie Štátneho archívu v Bojniciach. | Dejiny správy pôvodcu |
| 3.2.3. | Archival history | Správa registratúry pobočky sa riadila počas svojho krátkeho obdobia existencie registratúrnym poriadkom z roku 1949 a až 3 registratúrnymi plánmi. Išlo o registratúrne plány z rokov 1949, 1953 a 1954, ktoré nám členia jej registratúru chronologicky na tri manipulačné obdobia (1949 – 1952, 1953, 1954 – 1955). OPPA mala 1 odborného zamestnanca (prednostu), ktorý musel zároveň zabezpečovať aj správu registratúry (neskôr k nemu pribudla 1 pomocná kancelárska sila). Viedla sa centralizovaným spôsobom s jedným registratúrnym (podacím) denníkom (zachoval sa len z rokov 1949 – 1951). Pre spisy sa ešte nepoužívali spisové obaly. Jeden spis tvorili záznamy v tej istej veci. Základným číslom sa stávalo číslo prvého záznamu. Číslo spisu pozostávalo zo skratky pobočky (N), registratúrnej značky vyjadrenej číslicou, základného čísla a posledného dvojčísla z označenia roka (napr. N-17/1/54). Prezenčné pečiatky sa používali pomerne dôsledne. Po vybavení bol každý spis vložený do tzv. zberného fascikla (spisu) podľa registratúrneho plánu. Ich spisové obaly (tzv. Evidenčný denník k spisu) boli prevzaté z Povereníctva pôdohospodárstva. Okrem predmetu spisu a základného čísla obsahovali predtlačené rubriky na evidenciu jednotlivých spisov. | Dejiny archívneho fondu |
| 3.2.4. | Immediate source of acquisition or transfer | Písomnosti OPPY v Nitre boli pôvodne súčasťou registratúry Štátneho archív v Nitre. Jej registratúru prevzal v roku 1956 Štátny archív v Bojniciach (právny predchodca Štátneho archívu v Nitre) v zmysle nariadenia vlády č. 29/1954 Zb. o archívnictve zo 7. mája 1954, na základe ktorého boli pobočky pôdohospodárskych archívov zlúčené s krajskými archívmi existujúcimi pri krajských národných výboroch s účinnosťou od 1. januára 1956 do novovzniknutej siete štátnych archívov. Písomnosti OPPY v Nitre z rokov 1948 – 1955 boli v roku 2015 z registratúry Štátneho archívu v Nitre vyčlenené a zaevidované ako samostatný archívny fond začlenený v rámci klasifikačnej schémy archívnych fondov a zbierok štátnych archívov do skupiny H.II.3 (Veda, kultúra, osveta – Veda – Archívy). V roku 2015 boli jeho písomnosti usporiadané a inventarizované. | Spôsoby získavania archívnych prírastkov |
| 3.3.1. | Scope and contents | Chronologicky možno archívny fond vymedziť rokmi 1948 až 1955, teda rokmi vzniku a zániku pôvodcu. Priora sa v ňom nachádzajú z rokov 1934 – 1935. Ide o „Správy Štátneho zemědělského archívu o prehliadke súkromných panstiev“ v Nitrianskej župe, ktoré uvádzajú stav šľachtických archívov v jednotlivých kaštieľoch a kúriách na území Nitrianskeho kraja. Tieto dokumenty sa do fondu dostali v rámci spolupráce oboch inštitúcií pri záchrane pôdohospodárskych archívov. Vzhľadom na skutočnosť, že názov pôvodcu (i miesto jeho sídla) sa počas 6 rokov jeho existencie menil až 3-krát (v roku 1951 na Krajskú pobočku Pôdohospodárskeho archívu v Nitre a v roku 1953 na Pôdohospodársky archív – pobočka Bojnice), za názov archívneho fondu bol ponechaný prvotný názov pôvodcu – Oblastná pobočka Pôdohospodárskeho archívu v Nitre, pretože tento názov sa zaužíval najviac. Archívne dokumenty z činnosti OPPY v Nitre sa zachovali v relatívne malom rozsahu (3 archívne škatule), z dôvodu jej krátkeho pôsobenia. Takmer vôbec sa nezachovali spisy z roku 1952, čo bolo spôsobené existenčnými problémami OPPY. Ich fyzický stav je dobrý. Z diplomatického hľadiska tvorí fond 1 pomocná kniha (registratúrny denník z rokov 1949 – 1951) a spisy (3 archívne škatule). Archívny fond možno využiť k dejinám samotnej OPPY v Nitre, ale aj k skúmaniu počiatkov formovania moderného archívnictva na Slovensku a jeho metodologických a terminologických problémov súvisiacich s preberaním, evidenciou, spracovaním a sprístupnením archívnych dokumentov a zabezpečovaním ich ochrany. Zaujímavé sú dokumenty týkajúce sa personálneho obsadenia pobočky a údajov k jej prednostom, archivárom Jánovi Dobrovodskému a Dr. Otmarovi Gergelyim, ďalej jej priestorov, odbornej činnosti a kontaktov s Ústredím Pôdohospodárskeho archívu v Bratislave a inými vedeckými ústavmi a cenné sú takisto správy z pracovných ciest jej zamestnancov týkajúce sa návštev a preberania archívnych dokumentov z konfiškovaných kaštieľov a kúrií v Nitrianskom kraji ako aj závodov štátnych lesov a štátnych majetkov. Veľkú výpovednú hodnotu majú „Správy Štátneho zemědělského archívu o prehliadke súkromných panstiev“ v Nitrianskej župe z rokov 1934 – 1935, ktoré podávajú správy o stave šľachtických archívov v jednotlivých kaštieľoch a kúriách na území Nitrianskeho kraja a ktoré možno využiť aj pri pamiatkovom výskume. Vďaka aktívnej činnosti OPPY v Nitre (neskôr so sídlom v Bojniciach) sa podarilo zachrániť v rokoch 1949 až 1955 jej odborným pracovníkom veľké množstvo archívnych fondov šľachtických rodov a panstiev, ktoré patria dnes medzi najvzácnejšie súbory archívnych dokumentov Štátneho archívu v Nitre, často s dokumentmi siahajúcimi v origináloch už od 13. storočia. | Obsah a rozsah archívneho fondu |
| 3.3.2. | Appraisal, destruction and scheduling information | Z archívneho fondu boli vnútorným vyraďovaním odstránené duplikáty dokumentov (kópií záznamov v jednotlivých spisoch), prázdne spisové obaly, účtovné doklady, objednávky kancelárskych potrieb, potvrdenky a iné podobné typy bezvýznamných dokumentov (nevyplnené formuláre), ktoré nemali trvalú dokumentárnu hodnotu. Vnútorne vyradených bolo 0,24 bm. | Vyraďovanie a hodnotenie |
| 3.3.3. | Accruals | Neočakávajú sa. | Možné prírastky |
| 3.3.4. | System of arrangement | Pri spracúvaní a sprístupňovaní archívneho fondu sa vychádzalo u z registratúrnych plánov pôvodcu z rokov 1949, 1953 a 1954. Na základe toho sa jeho archívne dokumenty vo fonde usporiadali do troch vecných skupín reprezentujúcich pôvodné manipulačné obdobia (1949 – 1952, 1953, 1954 – 1955) tvorených obsahovo príbuznou, resp. rovnorodou skupinou spisov, ktoré boli doplnené o štvrtú skupinu Rôzne, kam boli zaradené dokumenty rôznej povahy, ktoré nebolo možné začleniť do prvých troch skupín. Jednotlivé skupiny sa následne členia na vecné podskupiny prevzaté z registratúrnych plánov. Spisy v rámci nich sú usporiadané v najnižšej rovine chronologicko-numericky.  Štruktúra archívneho fondu:  I. manipulačné obdobie (1948 – 1951)  I/1 Pomocné knihy  I/2 Spisy  I/2-1 Ján Dobrovodský  I/2-2 Nájomné a upratovanie  I/2-3 Všeobecné oznamy  I/2-4 Služobné cesty  I/2-5 Nariadenia z ústredia PA  I/2-6 Úradné návštevy  I/2-7 Inventarizácia archívov  I/2-8 Kancelárska agenda – inštrukcie  I/2-9 Zariadenie pobočky  I/2-10 Príručná odborná knižnica  I/2-11 Rôzne cudzie oznamy  I/2-12 Pomocné pracovné sily  I/2-13 Mesačné správy a porady  I/2-14 Plánovanie  I/2-15 Obežníky a nariadenia  II. manipulačné obdobie (1952 – 1953)  II/1 Záležitosti budovy a jej opráv  II2 Zariadenie kancelárie a archívu  II/3 Organizácie úradnej agendy  II/4 Plánovanie  II/5 Rozpočet a finančné záležitosti  II/6 Pracovné cesty  II/7 Osobné veci všeobecné  II/8 Vedúci úradu  II/9 Kontakty s PA v archívnych a knižničných veciach  II/10 Kontakty s pobočkami, archívmi a vedeckými ústavmi  II/11 Kontakty s úradmi  II/12 Kontakty s osobami  II/13 Nitrianska pobočka PA v Bojniciach  III. manipulačné obdobie (1954 – 1955)  III/1 Plány a výkazy práce  III/2 Vedecké spracovanie archívnych fondov  III/3 Archívna správa  III/4 Edície prameňov a vydavateľská činnosť  III/5 Príručná knižnica  III/6 Vyraďovanie  III/7 Štúdium v archívoch  III/8 Technické vybavenie  III/9 Cestovné účty  III/10 Honoráre, odmeny, upratovanie  III/11 Pracovné porady  III/12 Organizačné záležitosti  III/13 Osobné záležitosti zamestnancov  III/14 Budovy a miestnosti  III/ 15 Rôzne  IV. rôzne | Spôsob usporiadania |
| 3.4.1. | Conditions governing acces | Prístupný v zmysle zákona č. 395/2002 Z. z. o archívoch a registratúrach v znení neskorších predpisov a zákona č. 18/2013 Z. z. o ochrane osobných údajov. | Podmienky prístupu |
| 3.4.2. | Conditions governing reproduction | Archívne dokumenty možno reprodukovať so súhlasom archívu podľa podmienok uvedených v jeho bádateľskom poriadku a v súlade s internými predpismi MV SR. | Podmienky vyhotovovania reprodukcií |
| 3.4.3. | Language /scripts of material | Slovenský | Jazyk/písmo archívnych dokumentov |
| 3.4.4. | Physical characteristics and technical requirements | Fyzický stav archívnych dokumentov je dobrý. | Fyzický stav a technické požiadavky |
| 3.4.5. | Finding aids | MV SR, Štátny archív v Nitre, PhDr. Keresteš, Peter, PhD.: Oblastná pobočka Pôdohospodárskeho archívu v Nitre (1934 – 1935) 1948 – 1955. Inventár. Ivanka pri Nitre 2015, 50 strán. | Vyhľadávacie pomôcky |
| 3.5.1. | Existence and location of originals | Ministerstvo vnútra SR, Štátny archív v Nitre so sídlom v Ivanke pri Nitre, Novozámocká 273, 951 12 Ivanka pri Nitre | Existencia a umiestnenie originálov |
| 3.5.2. | Existence and location of copies | Archívny fond nie je v súčasnosti digitalizovaný. Nie sú vyhotovené konzervačné kópie. | Existencia a umiestnenie kópií |
| 3.5.3. | Related units of description | Nie sú známe. | Súvisiace jednotky opisu |
| 3.5.4. | Publikacion note | Informácie nie sú známe. | Informácie o publikovaní |
| 3.6.1. | Note | V Štátnom archíve v Nitre je inventarizovaný aj archívny fond Krajského archívu v Nitre 1949 – 1954. | Poznámka |
| 3.7.1. | Archivist´s note | PhDr. Peter Keresteš, PhD. | Informácia o spracovateľovi a spracovaní |
| 3.7.2. | Rules or conventions | Opis bol vyhotovený podľa ISAD(G): General International Standard Archival Description, Second Edition | Pravidlá alebo zásady |
| 3.7.3. | Date(s) of descriptions | 24. 03. 2020 | Dátum vyhotovenia opisu |